2020 — 2025-yillarda O‘zbekiston Respublikasi Bank-moliya akademiyasini rivojlantirish konsepsiyasini tasdiqlash to‘g‘risida

O‘zbekiston Respublikasi Prezidentining “Bank-moliya sohasida kadrlar tayyorlash tizimini takomillashtirish chora-tadbirlari to‘g‘risida” 2019-yil 31-oktabrdagi PQ-4503-son qarorida belgilangan O‘zbekiston Respublikasi bank, moliya tizimi uchun kadrlar tayyorlash tizimini isloh qilishning ustuvor yo‘nalishlarini amalga oshirish, raqamli iqtisodiyot talablariga mos keladigan malakali kadrlar tayyorlash jarayonini sifat jihatdan yangi darajaga ko‘tarish, ilg‘or ta’lim texnologiyalari asosida oliy ta’limni modernizatsiya qilish maqsadida Vazirlar Mahkamasi qaror qiladi: 
 1. Quyidagilar:
 2020 — 2025-yillarda O‘zbekiston Respublikasi Bank-moliya akademiyasini rivojlantirish konsepsiyasi 1-ilovaga;
 2020 — 2025-yillarda O‘zbekiston Respublikasi Bank-moliya akademiyasini rivojlantirish konsepsiyasini amalga oshirish bo‘yicha chora-tadbirlar rejasi 2-ilovaga; 
 2020 — 2025-yillarda O‘zbekiston Respublikasi Bank-moliya akademiyasini rivojlantirish konsepsiyasining maqsadli ko‘rsatkichlari 3-ilovaga; 
 O‘zbekiston Respublikasi Bank-moliya akademiyasining tuzilmasi 4-ilovaga; 
 O‘zbekiston Respublikasi Bank-moliya akademiyasi xodimlarining malakasini oshirish va xalqaro hamkorlikni rivojlantirishning ustuvor yo‘nalishlari 5-ilovaga muvofiq tasdiqlansin.
 2. Quyidagilar 2020 — 2025-yillarda O‘zbekiston Respublikasi Bank-moliya akademiyasini rivojlantirish konsepsiyasining (keyingi o‘rinlarda — Konsepsiya) asosiy yo‘nalishlari etib belgilansin: 
 O‘zbekiston Respublikasi rezidentlari va norezidentlarini uch (o‘zbek, rus, ingliz) tilda o‘qitishni nazarda tutadigan O‘zbekiston Respublikasi Bank-moliya akademiyasiga (keyingi o‘rinlarda — Akademiya) o‘qishga ochiq qabul qilishni tashkil etish; 
 biznes ma’muriyatchiligi sohasida bakalavr va magistr (BBA hamda MBA) akademik darajasini bergan holda, bank biznesi va moliyani boshqarishning amaliy ko‘nikmalarini shakllantirishga qaratilgan o‘quv dasturlarini ishlab chiqish va joriy qilish;
 robotlashtirishning o‘sib borayotgan ta’siri va sun’iy intellekt texnologiyalari rivojlanishini inobatga olib, mehnat bozoridagi o‘zgarishlarni hisobga oladigan iqtisodiyot va moliya sohasidagi istiqboldagi yangi kasblar xaritasini ishlab chiqish; 
 davlat namunasidagi diplom bergan holda, bakalavriat va magistratura ta’lim yo‘nalishlari orqali kadrlar tayyorlashni ta’minlash; 
 xalqaro e’tirof etilgan korporativ universitetlar (“Sberbank” OAJ, Credit Suisse, Unicredit va boshqalar) bilan birgalikda qo‘shma ta’lim dasturlarini ishlab chiqish; 
 masofadan turib (elektron) o‘qitish orqali respublika hududlaridagi tijorat banklari filiallari uchun ta’lim dasturlarini tashkil qilish va o‘tkazish. 
 3. Belgilab qo‘yilsinki:
 Akademiya O‘zbekiston Respublikasining bank va moliya sohasi uchun bakalavriat ta’lim yo‘nalishlari va magistratura mutaxassisliklari bo‘yicha yuqori malakali mutaxassislarni hamda rahbar kadrlarni tayyorlash, qayta tayyorlash va ularning malakasini oshirish bo‘yicha tayanch oliy ta’lim muassasasi hisoblanadi;
 Akademiyaning bakalavriat va magistratursida:
 davlat granti mablag‘lari hisobidan — faqat davlat organlari va boshqa davlat tashkilotlari xodimlari; 
 Akademiya Kengashi tomonidan tasdiqlangan kvota bo‘yicha to‘lov-kontrakt asosida — O‘zbekiston Respublikasi rezidentlari va norezidentlar ta’lim oladi.
 4. Bank va moliya tashkilotlarining yuqori boshqaruv organlariga har yili:
 a) o‘z xodimlarini Akademiyaning kamida:
 yuqori menejment uchun — 80 akademik soat;
 o‘rta menejment uchun — 100 akademik soat;
 boshlang‘ich darajadagi menejment va xodimlar uchun — 120 akademik soatni tashkil etadigan malaka oshirish kurslariga yuborish;
 b) xodimlarni baholash, o‘qitish va rivojlantirish uchun mehnatga haq to‘lash fondining kamida 2 foizi miqdoridagi mablag‘larni yo‘naltirish tavsiya etilsin.
 5. Akademiyaga:
 davlat namunasidagi diplom bergan holda, ushbu muassasa o‘quv rejalari va dasturlariga muvofiq “ikki diplom” (double degree) modeli asosida magistraturada o‘qitishni tashkil qilish bo‘yicha yetakchi xorijiy ta’lim muassasalari bilan bitim tuzish;
 magistraturada o‘qishni jahondagi ta’lim faoliyatiga oid eng yaxshi amaliyot va mehnat bozorining real talablarini hisobga olib va ishlab chiqarishdan ajralmagan holda, normativ va qisqartirilgan muddatlarda (an’anaviy va masofaviy texnologiyalar asosida) tashkil qilish (12 oy, kredit-modul tizimi bo‘yicha);
 masofaviy va kechki ta’lim shakllarini joriy qilish; 
 Akademiyaning professor-o‘qituvchilari faoliyatining turlari bo‘yicha vaqt normalari, shuningdek, ular uchun cheklangan o‘quv yuklamasini belgilash;
 chet ellik professor-o‘qituvchilar bilan shartnomalar tuzish;
 Akademiya tomonidan ko‘rsatiladigan xizmatlar va ishlar, shu jumladan to‘lov-kontrakt asosida o‘qish narxi va tariflarini mustaqil belgilash huquqi berilsin. 
 6. Quyidagilar Akademiya faoliyatini moliyalashtirish manbalari etib belgilansin:
 to‘lov-kontrakt asosida o‘qitishdan tushadigan mablag‘lar;
 Akademiyaning magistraturasiga davlat granti asosida o‘qishga qabul qilingan shaxslarni o‘qitish uchun ajratiladigan O‘zbekiston Respublikasi Davlat budjeti mablag‘lari;
 axborot-maslahat xizmatlari ko‘rsatishdan tushadigan tushumlar;
 tijorat banklari depozitlari va qimmatbaho qog‘ozlarda bo‘sh mablag‘larni joylashtirishdan tushadigan daromadlar;
 jismoniy va yuridik shaxslarning homiylik xayriyalari;
 xalqaro moliya institutlari va xorijiy tashkilotlarning grantlari;
 “O‘zbekiston Respublikasi Tashqi iqtisodiy faoliyat milliy banki” aksiyadorlik jamiyati tomonidan yillik ajratiladigan mablag‘lar;
 qonunchilik hujjatlari bilan taqiqlanmagan boshqa manbalar.
 7. “O‘zbekiston Respublikasi Tashqi iqtisodiy faoliyat milliy banki” aksiyadorlik jamiyati:
 a) 2020-yil 1-iyulga qadar: 
 Akademiya rektorini tayinlasin; 
 Akademiya ustavini tasdiqlasin va 7 kishidan iborat Akademiya Kengashini ta’sis etsin hamda uning tarkibiga O‘zbekiston Respublikasi Moliya vazirligi, tijorat banklari rahbarlari va xalqaro ekspertlar, shu jumladan xalqaro moliya institutlari vakillarini jalb qilsin; 
 b) 2020-yil 1-avgustga qadar Akademiya huzuridagi Hisoblash markazi, Moliyaviy texnologiyalar bo‘yicha mutaxassislar maktabi, Xalqaro bank maktabi, Executive MBA maktabini tashkil qilish, kampuslar qurish va ushbu tadbirlarni moliyalashtirish manbalarini belgilashni nazarda tutadigan Akademiya infratuzilmasini takomillashtirish va moddiy-texnik bazasini mustahkamlash dasturi hamda biznes-rejani ishlab chiqib tasdiqlasin va ushbu dastur hamda biznes-rejada nazarda tutilgan chora-tadbirlarni amalga oshirish uchun yer uchastkalarini ajratish bo‘yicha Vazirlar Mahkamasiga belgilangan tartibda takliflar kiritsin.
 8. Akademiya Kengashiga Akademiya rektorining iltimosnomasiga asosan:
 Akademiyaning tuzilmasiga o‘zgartirishlar kiritish;
 davlat ta’lim standartlari, shu jumladan o‘quv yuklamasi hajmlari, malaka talablari hamda bank va moliya faoliyati mutaxassisliklari bo‘yicha o‘quv rejalari va dasturlarini;
 Akademiyaga o‘qishga qabul qilish bo‘yicha qabul parametrlarini (kvotalarini); 
 professor-o‘qituvchilar tarkibini tanlash, baholash va rag‘batlantirish tartibi to‘g‘risidagi, bakalavriat va magistraturaga o‘qishga qabul qilish tartibi haqidagi nizomlarga o‘zgartirish kiritish hamda ularni tasdiqlash huquqi berilsin.
 9. “O‘zbekiston Respublikasi Tashqi iqtisodiy faoliyat milliy banki” aksiyadorlik jamiyati Akademiya Kengashi bilan birgalikda Oliy va o‘rta maxsus ta’lim vazirligi bilan kelishgan holda, uzluksizlik va uzviylik tamoyillari asosida bank va moliya sohasi uchun yuqori malakali kadrlar tayyorlash maqsadida 2020-yil 1-sentabrga qadar tanlov o‘tkazish orqali boshqa oliy ta’lim muassasalarining iqtisodiyot mutaxassisliklari bo‘yicha bakalavriat yo‘nalishining 3-kursidagi iqtidorli talabalari o‘qishini Akademiyaga ko‘chirish choralarini ko‘rsin. 
 10. Akademiya:
 2021-yil 1-sentabrga qadar tavakkalchilik yuqori bo‘lgan innovatsion loyihalarni moliyalashtirish, tadqiqot natijalarini tijoratlashtirish uchun venchur jamg‘armasi va boshqaruv kompaniyasini hamda xalqaro ilmiy ma’lumotlar bazalarida iqtiboslar keltirilishini ta’minlagan holda, imiy maqolalar mualliflarining ishlarini moliyalashtirish maqsadida Ilmiy tadqiqotlarni qo‘llab-quvvatlash jamg‘armasini tashkil qilsin;
 2022-yil 1-sentabrga qadar Akademiya Kengashi tomonidan belgilanadigan tartibda bakalavriat dasturlari bo‘yicha o‘qishga qabul qilishni tashkil etsin. 
 11. O‘zbekiston Respublikasi Prezidenti huzuridagi Davlat xizmatini rivojlantirish agentligi qoshidagi Mutaxassislarni xorijda tayyorlash va vatandoshlar bilan muloqot qilish bo‘yicha “El-yurt umidi” jamg‘armasiga Akademiyaning pedagog va ilmiy xodimlarini xorijiy ilg‘or oliy ta’lim va ilmiy muassasalar, banklar va boshqa moliya tashkilotlarida malaka oshirish va stajirovka o‘tash uchun yuborishga amaliy yordam berish tavsiya etilsin.
 12. O‘zbekiston Respublikasi Tashqi ishlar vazirligi Akademiya va yetakchi xorijiy ta’lim muassasalari o‘rtasidagi ikki tomonlama munosabatlarni rivojlantirishga ko‘maklashsin. 
 13. O‘zbekiston Respublikasi Davlat statistika qo‘mitasi Akademiyani har chorakli va yillik statistika ma’lumotlari tarqatilishi majburiy bo‘lgan ro‘yxatga kiritsin.
 14. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi Akademiyaga 2020-yil 1-noyabrga qadar ma’lumotlarni 1 Gbit/s dan past bo‘lmagan tezlikda uzatishni ta’minlagan holda, yuqori tezlikdagi internet-aloqa kanali taqdim etilishini ta’minlasin. 
 15. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — investitsiyalar va tashqi savdo vaziri S.U. Umurzakov va “O‘zbekiston Respublikasi Tashqi iqtisodiy faoliyat milliy banki” aksiyadorlik jamiyati boshqaruvi raisi A.K. Mirsoatov zimmasiga yuklansin. 
 Ushbu Konsepsiya ta’lim sifatini yaxshilash, ilmiy va innovatsion faoliyatni samarali tashkil etish, xalqaro hamkorlikni rivojlantirish, shuningdek, O‘zbekiston Respublikasi Prezidentining “Bank-moliya sohasida kadrlar tayyorlash tizimini takomillashtirish chora-tadbirlari to‘g‘risida” 2019-yil 31-oktabrdagi PQ-4503-son qarori ijrosini ta’minlash maqsadida barcha manfaatdor tomonlarning manfaatlari uyg‘unligini ta’minlash asosida bank va moliya sohasining yuqori malakali kadrlarga bo‘lgan ehtiyojidan kelib chiqqan holda ishlab chiqilgan. 
 Ushbu Konsepsiya O‘zbekiston Respublikasi Bank-moliya akademiyasining (keyingi o‘rinlarda — Akademiya) o‘rta va uzoq muddatli istiqbolga mo‘ljallangan strategik maqsadlari, ustuvor yo‘nalishlari, vazifalari va rivojlanish bosqichlarini belgilaydi.
 Akademiyada 2019-2020 o‘quv yili holatiga ko‘ra, 11 ta mutaxassislik bo‘yicha 397 ta magistratura tinglovchisi ta’lim olmoqda, 7 ta kafedra va 5 ta fakultet mavjud. 
 2019-2020 o‘quv yili uchun kirish test sinovlari davomida “Investitsiyalarni boshqarish” va “Pensiya fondlarni boshqarish” mutaxassisliklari bo‘yicha o‘tish ballari 300 balldan 96 — 98 (32 foiz) ballgacha kamaydi. Akademiyaning barcha mutaxassisliklari bo‘yicha 2014-yildan boshlab o‘rtacha o‘tish ballari 46,9 foizdan oshmadi. Kirish test natijalariga ko‘ra, o‘tgan 5 yil davomida o‘rtacha o‘tish nuqtasi past bo‘lib qolmoqda va pasayishni davom etmoqda. 
 Belgilangan qabul qilish tartibiga muvofiq bank, vazirlik va idoralarning amaldagi xodimlari Akademiyaga o‘qishga yuqori boshqaruv va ishbilarmonlik salohiyatiga ega bo‘lgan ish beruvchilarning tavsiyasiga binoan yuborilgan. 
 Akademiyaning barcha bitiruvchilari magistrlik dissertatsiyalarini himoya qilishlari shart, bu xalqaro amaliyotda ilmiy va pedagogik kadrlarni tayyorlashda majburiy bo‘g‘in hisoblanadi (M.A., M.Sc.). Shu bilan birga, Akademiya maqsadli auditoriyasining xususiyatlarini — mavjud va salohiyatli rahbarlari o‘qishini inobatga olib, o‘qishni loyihalarni boshqarish, biznes salohiyati va xodimlarni boshqarish ko‘nikmalarini rivojlantirishga asoslangan holda, diplom biznes loyihasini himoya qilgandan so‘ng biznesni boshqarish bo‘yicha bakalavr va magistr (VVA va MVA) akademik darajasini berish orqali tashkil etish maqsadga muvofiqdir. 
 2019-2020-yillarda 138 nafar tinglovchi davlat granti hisobidan, 159 nafar tinglovchi esa to‘lov-kontrakt asosida tahsil olmoqda. Bunda Moliya vazirligi, “Agrobank” ATB, “Qishloq qurilish bank” ATB va “Xalq banki” AT shartnomalar bo‘yicha eng yirik buyurtmachi hisoblanadi. Bu esa qabul jarayonining bozorga mo‘ljallanmagani va yetarli darajada ochiq emasligini ko‘rsatmoqda. 
 Respublikada oliy ta’lim muassasalariga qabul qilish hajmi 2016-yilga nisbatan 92 foizga o‘sgan bo‘lsa-da, Akademiyada bu ko‘rsatkich 2011-yildan beri bir xil darajada qolmoqda. Akademiyada o‘quv xonalarining yetishmasligi va zamonaviy elektron va masofaviy ta’lim vositalaridan yetarli darajada foydalanilmayotgani qamrov darajasi o‘smasligining asosiy sababidir. 
 2017 — 2019-yillarda Akademiyaning 178 nafar tinglovchisi va 14 nafar o‘qituvchisi Germaniya, Yaponiya, Chexiya, Italiya va boshqa xorijiy mamlakatlarda stajirovka o‘tagan, 2019-yilda xorijda malaka oshirgan tinglovchilar soni ikki barobarga oshgan. Biroq, tinglovchilarning 75 foizdan ortig‘i rivojlangan mamlakatlar tajribasini shaxsan o‘rganish imkoniga ega emas, bu esa ko‘p jihatdan xorijiy tillarni, shu jumladan rus va ingliz tillarini bilmasliklari bilan belgilanadi. 
 Akademiyada “Bank ishi”, “Moliya”, “Soliqlar va soliqqa tortish” mutaxassisliklari bo‘yicha xorijiy tillarda asosiy fanlarni o‘qitish deyarli mavjud emas. 66 nafar professor-o‘qituvchilardan faqat 9 nafari xorijiy tillarni bilish sertifikatiga ega. Akademiya xorijiy ta’lim muassasalari bilan birgalikda “ikki tomonlama diplom” berish orqali ta’lim dasturlarini amalga oshirmaydi. Ta’lim muassasalari bilan xalqaro hamkorlik darajasi va Akademiya diplomini tan olish darajasi yetarli emas.
 Professor-o‘qituvchilarning bazaviy lavozim maoshlari 2016-yilga nisbatan 3 baravarga, o‘qituvchilarning esa 2,4 baravarga ko‘paydi. Biroq, bu professor-o‘qituvchilar tarkibining ilmiy samaradorligini oshirishga ijobiy ta’sir ko‘rsatmadi, ya’ni so‘nggi uch yilda chet elda chop etilgan jami ilmiy maqolalar soni 72 tani tashkil etdi, xolos. Xalqaro ilmiy nashrlarda chop etilgan maqolalar va iqtibos keltirishlar soni xalqaro reytinglarga kiritish talablariga javob bermaydi. 
 Qisqa muddatli dasturlar portfelida xalqaro bozorda qimmatli qog‘ozlar, investitsion banking, o‘zgarishlarni boshqarish, raqamli va “yumshoq” ko‘nikmalarni rivojlantirishga qaratilgan dasturlar, o‘qituvchilarni ichki o‘qitish bo‘yicha dolzarb kurslar mavjud emas. Ta’lim mijozlarining qoniqish darajasi (NPS indeksi) baholanmaydi. 
 Xarajatlar tarkibining 63 foizi mehnatga haq to‘lash fondidan iborat bo‘lib, moddiy-texnik vositalarni yangilash uchun faqat 3,3 foizi sarflandi, zamonaviy kompyuterlar va dasturiy ta’minot bilan jihozlash darajasi past darajada. Akademiya faoliyatini moliyalashtirish ilmiy salohiyatni oshirish va yetarli darajada jihozlanishini ta’minlash imkonini bermaydi.
 Bugungi kunda bank va moliya sohasida kasb-hunar ta’limi va kadrlar malakasini oshirish tizimida o‘z yechimini talab qiladigan quyidagi dolzarb muammo va kamchiliklar saqlanib qolmoqda:
 a) kadrlarning strategik boshqaruvi, rahbarlarni baholash va rivojlantirish sohasida: 
 banklar va moliya tashkilotlarining strategik ustuvorliklari, shu jumladan xodimlarni boshqarish strategiyasi yetarli darajada shakllanmagan; 
 banklarning korporativ madaniyat qadriyatlari va strategik ustuvorliklarini qo‘llab-quvvatlovchi hamkorlikning axloqiy me’yorlari shakllantirilmagan;
 kompetensiyalarga asoslangan yondashuv yetarlicha tarqalmagan, rahbar kadrlar va asosiy mutaxassislarni kompetensiyalari bo‘yicha xulq-atvor ko‘rsatkichlari bayon etilmagan, dolzarb kompetensiyalar modellari shakllanmagan, 
 xodimlarni o‘qitish va ularning malakasini oshirishda tizimlilik yetarli emas, kompetensiyalarga asoslanib baholash texnologiyalaridan keng foydalanilmaydi;
 ko‘pincha mahorat oshishi va martaba oshishi o‘rtasidagi mutanosiblik buziladi;
 kadrlar zaxirasi bilan ishlash yetarli emas;
 b) moddiy-texnik bazani mustahkamlash sohasida: 
 Akademiya mablag‘larining asosiy qismi ish haqiga sarflanadi, o‘quv va ilmiy laboratoriyalarni yangilash, bino va inshootlarni qurish va ta’mirlashga yetarlicha mablag‘ yo‘naltirilmaydi; 
 tinglovchilar turar joyi, sport-sog‘lomlashtirish obyektlari va ijtimoiy infratuzilma obyektlari mavjud emas, bugungi talablarga javob beradigan moddiy-texnik baza shakllantirilmagan; 
 masofaviy ta’limni, shu jumladan hududlarda ta’minlashga qodir zamonaviy kompyuterlar va dasturiy ta’minot bilan ta’minlash darajasi yetarli emas;
 bakalavr yo‘nalishi tinglovchilarini o‘qitish uchun yetarli o‘quv xonalari mavjud emas; 
 v) oliy ta’lim va malaka oshirish bilan qamrab olish sohasida:
 qisqa muddatli malaka oshirish dasturlari bilan qamrab olish o‘ta past darajada;
 ta’lim dasturlari mazmunini shakllantirishda ish beruvchilarning ishtiroki yetarli darajada emas;
 bank va moliya muassasalarida amaliy mashg‘ulotlar yetarli darajada tashkil etilmagan, tayyorlanayotgan mutaxassislarning malaka darajasi mehnat bozorining zamonaviy talablariga yetarlicha mos kelmaydi;
 darsliklar va qo‘shimcha adabiyotlar yetishmasligi, o‘quv adabiyotining sifatini yaxshilash, xorijiy adabiyotlardan foydalanish bo‘yicha ishlar yetarli darajada tashkil etilmagan;
 iqtidorli yoshlar orasidan tinglovchilarni tanlash mexanizmlari mavjud emas;
 pedagog xodimlarning malakasini oshirish tizimi samarasiz tashkil etilgan;
 g) ilmiy-tadqiqot va innovatsion faoliyat sohasida:
 ilmiy faoliyat bo‘yicha ilmiy nashrlarning tan olingan xalqaro ma’lumotlar bazalarida kerakli nashr va iqtibos darajasi ta’minlanmagan; 
 innovatsion faoliyat va tadqiqotlar natijalarini amaliyotga joriy etish, ilmiy ishlanmalarni tijoratlashtirish, iqtidorli yoshlarni ilmiy-tadqiqot ishlariga jalb etish samaradorligi yetarli emas, ta’lim, fan va biznes integratsiyasi ta’minlanmagan;
 ilmiy-tadqiqot ishlari bank va moliya faoliyati doirasidagi mavjud muammolarni hal etish ta’minlanmagan; 
 professor-o‘qituvchilar va tadqiqotchilarning ilmiy faoliyatini rag‘batlantirish mexanizmlari yaratilmagan;
 d) Akademiyaning jozibadorligini oshirish va raqobatbardoshligini xalqaro miqyosda ta’minlash sohasida:
 ta’lim dasturlari va ta’lim tizimi xalqaro standartlarga to‘liq mos kelmaydi, xususan, kredit-modul tizimi joriy etilmagan;
 tinglovchilar uchun zarur bo‘lgan yashash joylari va ijtimoiy infratuzilma obyektlari mavjud emas.
 Rahbar va mutaxassislarni o‘qitishning asosiy maqsadi kasbiy bilimlarni shakllantirish, kompaniyalarning strategik maqsadlarini amalga oshirish uchun zarur bo‘lgan ko‘nikmalarni shakllantirish va moliya tashkilotlarining mijozlari talablarini qondirishni yuqori darajada ta’minlashdir.
 Quyidagilar bank va moliya tizimida oliy ta’limni rivojlantirish va kadrlar malakasini oshirishning muhim strategik maqsadlari hisoblanadi: 
 dolzarb bilim va ko‘nikmalarga ega bo‘lgan mutaxassislarda mavjud soha ehtiyojlarini ta’minlash;
 barcha istiqbolli rahbar va mutaxassislarni malaka oshirish dasturlari bilan qamrab olish;
 zamonaviy Yevropa va Amerika standartlariga muvofiq soha oliy ta’lim tizimini rivojlantirish; 
 innovatsiya va ilmiy ishlanmalarni rivojlantirish va monetizatsiya tizimini yaratish. 
 O‘qitish va malaka oshirish jarayoni hozirgi zamonga xos bo‘lgan xususiyatlar bilan murakkablashadi:
 axborot almashish jarayonlarini tubdan tezlashtirish va zamonaviy mutaxassis tomonidan o‘zlashtirish zarur bo‘lgan bilimlar hajmining oshishi; 
 ommabop ma’lumotlarning mavjudligi va o‘qituvchilar ilgari ega bo‘lgan “bilimlar monopoliyasi” bekor bo‘lgani; 
 o‘qituvchining o‘rni, bilimning yagona manbasidan, tinglovchining individual rivojlanishini qo‘llab-quvvatlaydigan va unga hamroh bo‘ladigan mutaxassisga aylantirilishi, uning individual kasbiy o‘sishi va rivojlanishida ko‘mak beradigan murabbiyga aylanishi;
 malaka standartlarini tez o‘zgaruvchan faoliyat sharoitlariga muntazam qayta ko‘rib chiqish va moslashtirish zarurati; 
 raqamli texnologiyalarni amaliyotga kiritish va muntazam operatsiyalarni amalga oshirish tufayli qo‘l mehnatini bosqichma-bosqich robotlashtirish;
 “VUCA — Dune” ta’siri — bashorat qilish qiyin bo‘lgan beqarorlik, murakkablik va noaniqlik bilan ajralib turadigan va har bir mutaxassis o‘z qobiliyatini tez o‘zgaruvchan dunyoga doimiy ravishda moslashtirishga majburligi.
 Oliy ta’lim tizimini rivojlantirish, bank va moliya tizimi xodimlari malakasini oshirish uzoq muddatli, maqsadli, istiqbolli vazifalardan kelib chiqqan holda quyidagi ustuvor yo‘nalishlar asosida amalga oshiriladi:
 professional kompetensiyalarni boshqarish tizimini tashkil etish; 
 abituriyentlar va magistraturaga qabul qilinayotganlarning sifat darajasini oshirish; 
 bank, moliya tizimi rahbarlari va mutaxassislarining rivojlanish va malaka oshirish dasturlari bilan qamrab olinishini kengaytirish; 
 moliyaviy mustaqillik va barqarorlikni ta’minlash, moddiy-texnika ta’minotini mustahkamlash;
 kadrlar buyurtmachilari, tinglovchilar va xodimlarning yuqori darajada qoniqishiga erishish;
 ilmiy salohiyatni rivojlantirish;
 Akademiyaning xalqaro tan olinishi va raqobatbardoshligini ta’minlash.
 Malakali kadrlar tayyorlashni ta’minlash uchun quyidagi tadbirlar orqali standartlash, baholash va kasbiy malakalarni rivojlantirish tizimini yaratish zarur:
 xodimlarning o‘z ishlari muvaffaqiyatli bajarilishini ta’minlaydigan xatti-harakatlarni tavsiflovchi kompetensiyalar modellarini ishlab chiqish;
 yetarli bo‘lmagan bilim, ko‘nikma, qobiliyat va dalillarni aniqlash imkonini beruvchi kompetensiyalarni baholash tizimini joriy etish; 
 Akademiya tinglovchisini ta’lim va rivojlanish natijalariga bog‘liq individual rivojlanish trayektoriyasi keyingi uch yilga shakllantiriladi va istiqboli har yili qayta ko‘rib chiqiladi; 
 kadrlar buyurtmachilari rahbarlarining bevosita ishtirokida Akademiya bitiruvchilarining kasbiy kamoloti rejasini tuzish ishlarini tashkil etish. 
 Xodimlar malakasini oshirish va ularni o‘qitish jarayoni ish jarayonining ajralmas qismi bo‘lib, quyidagi prinsiplarga muvofiq tizimli ravishda amalga oshirilishi kerak: 
 asoslanganlik va dolzarblik — o‘qitish insonning eng yorqin iste’dodlarini rivojlantirish va muhim kamchiliklarini bartaraf etish uchun sohalarni baholash natijalari asosida amalga oshiriladi, ta’lim dasturi biznesning ustuvor ehtiyojlaridan kelib chiqqan holda tuziladi;
 mavjudlik va individuallik — tinglovchi haftaning har qanday kunida 24 soat davomida onlayn ta’lim tizimiga kirish imkoniyatiga ega bo‘lib, mustaqil ravishda individual rivojlanish trayektoriyasi uchun tavsiya etilgan mavzular orasidan tanlab olinadi;
 yaxlitlik va tizimlilik — ta’lim mazmuni qisqa xabarlar, bir vaqtning o‘zida bitta muammo va tegishli yechimlar bo‘yicha yagona bilim tizimiga bog‘langan turli formatlar shaklida taqdim etiladi; 
 ko‘nikmalarni ko‘p qirraliligi — shaxslararo, professional va raqamli ko‘nikmalarni integratsiyalash;
 natijadorlikni nazorat qilish — o‘quv materiallarini o‘zlashtirish darajasini doimiy baholash, tinglovchilar va mijozlarning fikr-mulohazalarini yig‘ish;
 amaliy yondashuv — o‘quv jarayonining amaliy ko‘nikmalarni shakllantirishga yo‘naltirilganligi. 
 Barcha darajadagi mutaxassislar va rahbarlarni o‘qitish va rivojlantirish o‘zini o‘zi o‘rgatadigan tashkilotning madaniyatiga asoslanadi va uyg‘un tarzda amalga oshiriladi:
 ish joyida o‘sish, yangi rivojlanish vazifalari, loyihalar va jamoaviy ishlarni amalga oshirish jarayonida;
 murabbiylar va ustozlar yordamida bevosita rahbar ko‘magida rivojlanish;
 dolzarb professional bilim va ko‘nikmalarga ega bo‘lish imkonini beruvchi ta’lim dasturlari bo‘yicha o‘qitish. 
 Xodimlarning rivojlanish dasturlari muvaffaqiyatli bo‘lishi uchun inson ta’lim muhitida muntazam, tizimli o‘zaro intensiv munosabatda bo‘lishi shart, shuning uchun xodimlarning barcha darajalari uchun o‘qitish davomiyligining minimal yillik standartlari quyidagicha belgilanadi:
 80 akademik soat — yuqori boshqaruv uchun;
 100 akademik soat — o‘rta boshqaruv uchun;
 120 akademik soat — boshlang‘ich darajadagi boshqaruv va xodimlar uchun. 
 Xodimlarni baholash, o‘qitish va rivojlantirish xarajatlarini budjetlashtirish bo‘yicha tavsiya etilgan minimal standart bank va moliya sohasidagi tashkilotlar mehnatga haq to‘lash fondining 2 foizi miqdorida belgilanadi.
 Akademiyada ta’lim dasturlari bo‘yicha o‘qitish quyidagi formatlarda amalga oshiriladi:
 aralash ta’lim — an’anaviy kunduzgi ta’lim shakllarini maxsus axborot texnologiyalaridan foydalanadigan elementlar bilan birlashtirish;
 masofaviy ta’lim — masofaviy ta’lim texnologiyalari xamda axborot-telekommunikatsiya tarmoqlaridan foydalangan holda, ta’lim oluvchilar va o‘qituvchilarning bilvosita o‘zaro hamkorligi orqali o‘qitish;
 elektron ta’lim — axborot texnologiyalari, texnik vositalar, shuningdek, axborot-telekommunikatsiya tarmoqlaridan foydalangan holda, zarur axborot uzatishni ta’minlaydigan o‘qitish;
 yuzma-yuz o‘qitish — tinglovchilarning o‘qituvchi bilan bevosita o‘zaro hamkorligida auditoriya mashg‘ulotlari.
 Akademiyaning ta’lim dasturlari portfeli quyidagi dasturlarni o‘z ichiga oladi:
 xodimlarning ixtisoslashtirilgan kasbiy malakalarini rivojlantirish, tartibga solish organlari talablarini bajarish va ustuvor kompetetsiyalarni rivojlantirishga qaratilgan majburiy dasturlar;
 tinglovchilar rivojlanishining individual trayektoriyasi bilan belgilangan kasbiy malakalarni rivojlantirishga qaratilgan tanlov dasturlari;
 rahbarlarning darajasiga qarab belgilanadigan kasbiy malakalarini rivojlantirishga qaratilgan dasturlar.
 Magistraturaga kiruvchi abituriyentlar va nomzodlarning sifat darajasini hamda aholining moliyaviy savodxonligini oshirish maqsadida quyidagi tadbirlar o‘tkazilmoqda:
 2020 o‘quv yilidan boshlab, ta’limning uzluksizligiga erishish maqsadida tarmoq mutaxassislari uchun bakalavriat, magistratura va doktoranturani tashkil etish;
 boshqa oliy ta’lim muassasalarining bakalavriat dasturlari bo‘yicha tinglovchilarni Akademiyada belgilangan tartibda tanlovdan o‘tganidan keyin o‘qishga qabul qilish.
 Markaziy bank va boshqa davlat organlari bilan birgalikda:
 har yili o‘rta maktab o‘quvchilari va kollej talabalari o‘rtasida moliyaviy savodxonlik bo‘yicha respublika olimpiadasini o‘tkazish;
 aholining moliyaviy savodxonligini oshirishga, investitsiyalarni, soliqlarni va to‘lovlarni, pensiya va tartibga solish yangiliklarini, jamg‘armalarni saqlab qolish uchun o‘ziga xos va yangi vositalar haqida xabardorlikni oshirishga qaratilgan teledasturini yaratish;
 bank va moliya mutaxassisliklari bo‘yicha oliy ta’lim muassasalari va korporativ universitetlarning tinglovchilari o‘rtasida har yili bank ishi va moliya sohasiga oid masalalar bo‘yicha xalqaro keys-chempionatlar va olimpiadalarni o‘tkazish;
 ilmiy-tadqiqot to‘garaklari faoliyatini tashkil etish va iqtidorli yoshlarni jalb etgan holda olimpiada, tanlovlar sovrindorlari ishtirokida loyiha-tadqiqot ishlar doirasida alohida yechimlarni ishlab chiqib, televidenida yoritib borishni tashkil etish;
 har yili iqtidorli yoshlar, ixtisoslashtirilgan olimpiadalar va tanlovlar g‘oliblari uchun stipendiyalar tashkil etish.
 Toshkent shahri va viloyatlar markazlarida Akademiya bitiruvchilari uyushmasining bo‘limlarini tashkil qilish va ularning asosiy vazifasi o‘qishni tamomlagandan so‘ng yuqori malakani saqlab qolish va iqtidorli yoshlarni ta’lim loyihalari, ijtimoiy va biznes loyihalarga jalb qilishdir.
 Soha rahbarlari va mutaxassislarini rivojlantirish hamda malakani oshirish dasturlari bilan qamrab olishni kengaytirish maqsadida quyidagi tadbirlar o‘tkazilmoqda;
 2020-2021 o‘quv yilida masofadan elektron ta’limni ta’minlovchi dasturiy-texnik komplekslarni ishlab chiqish va joriy etish:
 shaxsiy masofaviy ta’lim va rivojlanish asinxron usullarini qo‘llash;
 ma’lumotlar bazasiga 24/7 real vaqtda kirish va o‘qitish imkoniyatini ta’minlash;
 baholash natijalari, mustaqil ish va foydalanuvchi o‘qitish tarixi asosida kompetensiyalarni rivojlantirish bo‘yicha alohida tavsiyalar ishlab chiqishni avtomatlashtirish;
 tinglovchilarning shaxsini aniqlash, oraliq va yakuniy attestatsiyadan o‘tish vaqtida, shu jumladan sinov/imtihon vaqtida harakatlarini doimiy nazorat qilish;
 kurslar, amaliy mashg‘ulotlar, uy vazifalari, testlar va Tin Can Api shaklidagi (masofaviy ta’lim sohasidagi dasturlarning bir turi bo‘lib, o‘quv tizimlarini har qanday turdagi o‘quv mashg‘ulotlarini kuzatish va qayd etish orqali o‘zaro muloqot qilish imkonini beradi), shu jumladan peer-to-peer shaklidagi yakuniy attestatsiyalardan foydalanish (tenglarga tenglar o‘rgatish);
 yakuniy attestatsiyaga tayyorgarlik ko‘rish uchun test o‘yin formatlarini qo‘llash;
 tinglovchilarning bilimlarini kontaktsiz baholash; 
 mobil va veb-ilovalar orqali o‘quv jarayonining shaffofligini ta’minlash;
 elektron kutubxonani boyitish, shu jumladan:
 elektron va audio kitoblar bazasini kengaytirish;
 oylik axborot-tahliliy videoblog yuritish;
 ekspertlarning videolavhalarini joylashtirish;
 axborot-tahlil jurnalining elektron shaklini tatbiq qilish;
 ta’lim, biznes va o‘zini o‘zi rivojlantirish sohalariga oid adabiyotlar bilan boyitish;
 qog‘ozli kutubxona fondini raqamlashtirish;
 masofaviy elektron ta’limning dasturiy-texnik komplekslari ishlashini ta’minlovchi axborot-hisoblash markazini yaratish;
 Akademiyani yuqori tezlikdagi Internet jahon axborot tarmog‘i bilan uzluksiz ta’minlash, tinglovchilarni mustaqil o‘qishi uchun infratuzilma imkoniyatlarini kengaytirish.
 Akademiyaning moliyaviy mustaqilligi va barqarorligini ta’minlash, moddiy-texnik ta’minotini mustahkamlash maqsadida quyidagi tadbirlar amalga oshirilmoqda:
 pulli ta’lim va axborot-maslahat xizmatlarini rivojlantirish;
 Akademiya tomonidan to‘lov-kontrakt asosida qabul qilish ko‘rsatkichlari va tartibni ilmiy salohiyat va bozor sharoitlaridan kelib chiqqan holda mustaqil ravishda belgilash; 
 bakalavriat, magistratura va axborot-maslahat xizmatlari yo‘nalishlari bo‘yicha xizmatlar (kontrakt) qiymatini mustaqil belgilash;
 har yili Akademiya ekspertlarining professional malakasi doirasidagi masalalar bo‘yicha loyiha-izlanish ishlari va axborot-maslahat xizmatlarini bajarish uchun banklar, moliya muassasalari va boshqa tashkilotlar buyurtmalari portfelini shakllantirish;
 har chorakda bank va moliya sohasi faoliyatining muammolarini batafsil ko‘rib chiqadigan ilmiy-amaliy konferensiyalar o‘tkazish, tarmoqni rivojlantirishga ko‘maklashuvchi tashabbuslarni ishlab chiqish, keyinchalik biznes-inkubator va biznes-akselerator doirasida amalga oshirish;
 Akademiya bitiruvchilari va o‘qituvchilariga hamda tadbirkorlikni boshlovchilarga ilmiy tadqiqotlar va ishlanmalar natijalarini tijoratlashtirish uchun bank va moliya sohasida innovatsion bizneslarni yaratishga imkon beruvchi biznes-inkubator yaratish;
 bank, moliya va iqtisodiyotning boshqa subyektlariga biznesni innovatsion o‘zgartirish, rivojlanish jarayonlarini o‘rganish va innovatsion loyihalar boshqaruvi bo‘yicha xizmatlar ko‘rsatuvchi biznes-akselerator yaratish;
 amaliy yo‘nalishdagi innovatsion texnologik ishlanmalarni moliyalashtirish uchun venchur jamg‘armasini tashkil etish (innovatsion korxonalar va loyihalar (startaplar) bilash ishlashga yo‘naltirilgan va yuqori daromad olish maqsadida yuqori darajada tavakkal qiladigan korxonlarning qimmatli qog‘ozlari yoki ulushiga investitsiya sarflaydigan tavakkalchilikka yo‘naltirilgan investitsiya jamg‘armasi). Odatda, loyihalarning 70 — 80 foizi daromad keltirmasa ham, qolgan 20 — 30 foizi barcha zararlarni qoplashi mumkin);
 Akademiyada notijorat tashkilotning maqsadli kapital (endaument) jamg‘armasini shakllantirish (muassis, homiylar, kraudfanderlar va boshqa manbalardan tushgan pul mablag‘lari va mulk hisobidan shakllantiriladigan endaument-jamg‘arma ishonchli boshqaruvga boshqaruv kompaniyasiga daromad olish maqsadida beriladi);
 Akademiyaning zamonaviy moddiy-texnik bazasini tashkil etish va ilmiy salohiyatini rivojlantirish uchun xalqaro moliya institutlarining grantlari va texnik yordamlarini jalb etish. 
 Mutaxassislarni o‘qitish natijalariga ko‘ra, kadrlar buyurtmachilari talabining yuqori darajada qondirilishini hosil qilish maqsadida quyidagi tadbirlar amalga oshirilmoqda:
 Akademiya huzurida kadrlar buyurtmachilari va chet ellik sheriklar bilan hamkorlikda korporativ maktablar va kafedralarni tashkil etish, ularning manfaatlarini qondirish, strategik ustuvorliklar va korporativ madaniyatiga qat’iylikni ta’minlash;
 O‘zbekiston Respublikasi banklari rahbarlari va xalqaro ekspertlar, shu jumladan xalqaro moliya institutlari vakillari — umumiy 7 kishidan iborat, ushbu Konsepsiyani bajarish uchun o‘z faoliyatini amalga oshirish tartibi va qoidalarini mustaqil ravishda belgilovchi Akademiya kengashini tashkil qilish. Uning vakolati doirasida quyidagilar tasdiqlanadi: 
 Akademiyaning ustavi va tuzilmasi; 
 davlat ta’lim standartlari, shu jumladan o‘quv yuklamasi hajmi, malaka talablari, bank va moliya faoliyati mutaxassisliklari bo‘yicha o‘quv rejalari va dasturlari;
 Akademiyaga o‘qishga qabul qilish bo‘yicha ko‘rsatkichlar (kvota);
 professor-o‘qituvchilar tarkibini tanlash, baholash va rag‘batlantirish tartibi to‘g‘risidagi nizom;
 bakalavriat va magistraturaga o‘qishga qabul qilishni tashkil etish to‘g‘risidagi nizom va Akademiya faoliyatini takomillashtirishni ta’minlaydigan boshqa tartib va qoidalar;
 tinglovchilarni ishlab chiqarishdan ajralmagan holda, raqamli texnologiyalardan foydalanib o‘qitishni ta’minlash maqsadida 2020-yildan boshlab Akademiya magistraturasida masofadan va kechki ta’lim shakllari bo‘yicha kadrlar tayyorlashni tashkil etish;
 ta’lim jarayonida o‘qitiladigan fan bo‘yicha dolzarb professional tajribaga ega bo‘lgan amaliyotchi-mutaxassislarning ishtirokini tashkil etish, shuningdek, professor-o‘qituvchilarning banklarda, tegishli tarmoq korxonalarida va muassasalarida qisman bandligini ta’minlash. 
 Har yili kompleks chora-tadbirlarni amalga oshirish ko‘zda tutilmoqda:
 tegishli o‘quv rejalarini, dasturlarini ishlab chiqish va mutaxassislarni o‘z vaqtida tayyorlash maqsadida kadrlar buyurtmachilari tomonidan uch yil oldin mutaxassislarga bo‘lgan ehtiyojlarni rejalashtirish;
 Akademiya Kengashi bilan kelishilgan holda o‘quv rejalari, magistratura dasturlarini qayta ko‘rib chiqish; 
 kadrlar buyurtmachilari talabnomalari asosida qisqa muddatli o‘quv dasturlari portfelini shakllantirish, qayta ko‘rib chiqish va yangilash;
 tijorat banklari va moliya tashkilotlari rahbarlarini Akademiyaning eng yaxshi tinglovchilari va tinglovchilariga mentor sifatida biriktirish;
 o‘qituvchilar, tinglovchilar va magistratura tinglovchilarining banklarda va tegishli soha tashkilotlarida ta’lim jarayonidan bo‘sh vaqtlarida qisman bandligini tashkil etish;
 banklar, korxonalar va tashkilotlar buyurtmasi bo‘yicha bajariladigan real biznes loyihalar va tadqiqotlar asosida tinglovchilarning ishlab chiqarish, malaka va boshqa amaliyotlarini tashkil etish;
 banklarga, korxonalarga, muassasalarga, ilmiy-tadqiqot markazlariga va institutlarga har haftalik safarlarni tashkil etish, ishlab chiqarishdagi mavjud muammolarga yangi yechimlarni topish, tajribali amaliyotchilarni o‘quv jarayoniga faol jalb etish, ishlab chiqarish infratuzilmasidan keng foydalanish va o‘quv jarayonida amaliy misollar keltirish;
 iqtisodiyotning bank va moliya sektori dolzarb muammolaridan kelib chiqqan holda, bitiruv malakaviy ishlari, magistrlik va doktorlik dissertatsiyalari mavzularini aniqlash;
 biznes ma’muriyatchilining bakalavr va magistr (BBA va MBA) ta’lim yo‘nalishi bo‘yicha maqsadli ta’lim dasturini yaratish hamda tanqidiy va ijodiy fikrlash ko‘nikmalarini shakllantirish, tizimli tahlil qilish, tadbirkorlik ko‘nikmalarini rivojlantirishga qaratilgan diplom biznes loyihasini himoya qilish asosida malaka darajasi berish;
 o‘z ustida ishlash uchun ta’lim dasturlari bo‘yicha soatlarning 50 foiz ulushini o‘rnatish;
 bitiruvchilar malakalarining ish beruvchi talablariga muvofiqligini aniqlash, kadrlar tayyorlashda yo‘l qo‘yilgan kamchiliklarni aniqlash va bartaraf etish maqsadida har yili buyurtmachilar o‘rtasida so‘rov o‘tkazish.
 Akademiyaning ilmiy salohiyatini rivojlantirish, professor-o‘qituvchilar tarkibini yangilash maqsadida quyidagi tadbirlar o‘tkazilmoqda.
 Professor-o‘qituvchilar tarkibidan kvota belgilash:
 yuqori darajadagi iqtibosga ega ilmiy maqolalar mualliflari uchun (ish haqi va relokatsiya bo‘yicha alohida shart-sharoitlar yaratib berilishini ta’minlash orqali) doimiy va loyihaviy ishlarga jalb qilish, kamida 10 foiz;
 professional sohada katta yutuqlarga erishgan yuqori malakali chet ellik o‘qituvchi va mutaxassislarni jalb qilish (Toshkent shahrida faoliyat yuritayotgan chet el oliy ta’lim muassasalari filiallarining professor-o‘qituvchilarini ish haqi darajasidan past bo‘lmagan shart-sharoitlarni yaratib), kamida 10 foiz;
 joriy statistik va tahliliy axborotlar, makroiqtisodiy ko‘rsatkichlar, bank va moliya sohasining boshqa ko‘rsatkichlarini vakolatli davlat organlari tomonidan har chorakda taqdim etib borish; 
 Markaziy bank, vazirliklar, agentliklar va idoralar huzuridagi ilmiy-tadqiqot institutlari bilan tahliliy materiallar va hisobotlarni o‘zaro almashish, ilmiy-tadqiqot institutlari xodimlarini Akademiya ixtisoslashuviga muvofiq ilmiy-tadqiqot faoliyati bo‘yicha o‘qitish va ularning ishtirokini, hamkorlikni tashkil etish;
 ilmiy-tadqiqot faoliyati doirasida amalga oshirilgan ishlanmalarga intellektual huquqlar himoyasini ta’minlash;
 fanlararo tadqiqotlarni rivojlantirish, yetakchi mahalliy va xalqaro ilmiy-tadqiqot institutlari va ta’lim muassasalari bilan qo‘shma tadqiqot loyihalarini ishlab chiqish;
 Akademiya tinglovchilarini ko‘ngillilar va assistent-tadqiqotchilar sifatida grantlar bo‘yicha ilmiy-tadqiqot ishlariga jalb etish;
 Akademiyada o‘qitiladigan mutaxassisliklar bo‘yicha doktorlik dissertatsiyalarini (Doctor of Science) himoya qilish bo‘yicha Ilmiy kengash ishini qayta tiklash va qayta tashkil etish;
 Akademiya tomonidan davlat ta’lim standartlarini bank-moliya faoliyatining zamonaviy talablariga muvofiqligini ta’minlash maqsadida takomillashtirish; 
 nazariy ishlanmalarni moliyalashtirish uchun ilmiy tadqiqotlarni moliyalashtirish jamg‘armasini tashkil etish;
 xalqaro ilmiy ma’lumotlar bazalaridagi Akademiyaning professorlari va o‘qituvchilariga tegishli ilmiy-tadqiqot nashrlaridan eng ko‘p iqtibos keltirilgan ilmiy ishlarni rag‘batlantirish;
 ilmiy matnlarning o‘ziga xosligi va yangiligini nazorat qiluvchi “plagiatga qarshi” tizimni o‘zbek, rus va ingliz tillarida takomillashtirish; 
 tanlov asosida tanlab olingan va o‘quv adabiyotlariga mualliflik huquqlariga ega bo‘lgan professor-o‘qituvchilarning yillik o‘quv yuklamalarini taqsimlash mexanizmlarini takomillashtirish, bunda ularning umumiy yillik yuklamasida vaqtning kamida 20 foizini o‘quv mashg‘ulotlarini o‘tkakzishga ajratilgan soatlar hisobidan o‘quv adabiyotlarini yaratish uchun nazarda tutish;
 professor-o‘qituvchilarni ilmiy-tadqiqot ishlaridan ajratishga yo‘l qo‘ymaslik uchun professorning shaxsiy yordamchisi lavozimini joriy etish.
 Akademiyaning xalqaro darajada tan olinishi va raqobatbardoshligini oshirish maqsadida quyidagi tadbirlar o‘tkazilmoqda:
 2020-yilda yetakchi xorijiy banklarning (Sberbank, Gazprombank, Vneshekonombank va boshqalar) korporativ universitetlari va o‘quv markazlari bilan birgalikda qo‘shma dasturlarni amalga oshirish;
 2020-yildan boshlab, o‘quv jarayonida mahalliy ekspertizadan o‘tkazmasdan, jahon reytinglariga kiruvchi oliy ta’lim muassasalari va korporativ universitetlar tomonidan chop etiladigan va foydalaniladigan o‘quv adabiyotlaridan foydalanish;
 tinglovchilarni xalqaro test natijalari (IELTS, TOEFL, GMAT, GRE yoki ularning muqobillari) asosida va 2020-yildan boshlab Akademiya tomonidan belgilangan tartibda o‘tkaziladigan suhbat asosida magistraturaga qabul qilish; 
 2021-yilda xodimlarni boshqarish va rivojlantirish bo‘yicha xalqaro tashkilotlarning eng yaxshi amaliyotlarini (Association for Talent Development, Society fo Human Resource Management va boshqalar) kiritish, ularda faol ishtirok etish va qo‘llash;
 tinglovchilarning amaliyot o‘tishi va ishga joylashishiga har tomonlama ko‘maklashuvchi “Kasbiy kamolot markazi”ni tashkil etish va 2021-yildan boshlab eng yaxshi ish beruvchilar reytingini shakllantirish.
 2020-2021 o‘quv yilida:
 tinglovchilarni sinxron tarjima bilan ta’minlash orqali Akademiyada uch tilda (o‘zbek, rus va ingliz tillarida) o‘qitishni tashkil etish; 
 chet tillarni o‘rtacha darajadan yuqori bilgan va xalqaro sertifikatlarga ega bo‘lgan Akademiya professor-o‘qituvchilari va tinglovchilari ulushini 100 foizga yetkazish; 
 Akademiyaning o‘quv rejalarini kredit-modul tizimiga o‘tkazish;
 xorijiy kompetensiya markazlari bilan hamkorlikda 500 nafar tinglovchi uchun moliyaviy texnologiyalar bo‘yicha mutaxassislar maktabini ishga tushirish;
 2022-yilga kelib, shahar tashqarisida chet ellik o‘qituvchilar va tinglovchilarni yashash, ovqatlanish va o‘qitish uchun qulay shart-sharoitlar yaratish maqsadida 1000 kishiga mo‘ljallangan kampus qurilishini boshlash. 
 2021-2022 o‘quv yilida:
 ta’lim to‘liq xorijiy tillarda olib boriladigan ta’lim yo‘nalishlari, mutaxassisliklari va fakultetlarning salmog‘ini 50 foizga yetkazish;
 xalqaro professional sertifikatlash imtihonlariga (CFA, FRM, ACCA, CPA, CIA, CMA va boshqalar) tayyorgarlik ko‘rish uchun shart-sharoitlar yaratish;
 tinglovchining kasbiy kamolot rejasiga bog‘liq ravishda individual ta’lim yo‘nalishlarini rivojlantirishda tashkiliy va uslubiy (tutor) yordam tizimini joriy etish.
 2022-2023 o‘quv yilida:
 2025-yilgacha Akademiyaning bank va moliya sohasidagi xalqaro ta’lim markazi sifatida imijini yaratish uchun PR-strategiyasini ishlab chiqish va amalga oshirish;
 2022 — 2025-yillarda chet el fuqarolarini Akademiyaga o‘qishga jalb qilish bo‘yicha O‘zbekiston Respublikasi Tashqi ishlar vazirligining diplomatik vakolatxonalari bilan faol hamkorlik qilish;
 xorijiy oliy ta’lim muassasalari bilan hamkorlikda 2023-yilga mo‘ljallangan “ikki diplom” qo‘shma dasturlarini amalga oshirish;
 2024-2025 o‘quv yilida:
 chet ellik o‘qituvchilar va tinglovchilarning umumiy sonini 2025-yilda 20 foizga yetkazish; 
 Akademiyaning xorijiy mamlakatlardagi filiallarini tashkil etish.
 Har yili xalqaro e’tirof va raqobatdoshlikni oshirish bo‘yicha kompleks chora-tadbirlarni amalga oshirish:
 xorijiy oliy ta’lim muassasalari va korporativ universitetlar bilan hamkorlikda kamida bitta yangi qo‘shma ta’lim dasturini (yoki amaliyotni) ishga tushirish;
 professor-o‘qituvchilar faoliyatini Akademiyaning xalqaro reytingini oshirishni ta’minlovchi mezonlar asosida baholash;
 o‘quv va ilmiy jarayonlarni ta’minlash uchun zamonaviy dasturiy mahsulotlar va kompyuter texnikasi sotib olishni har yili moliyalashtirishni ta’minlash;
 “El-yurt umidi” jamg‘armasi ko‘magida professor-o‘qituvchilarni o‘qishga, stajirovkadan o‘tishga, xorijiy mamlakatlarda malaka oshirishga yo‘naltirish;
 professor-o‘qituvchilar va doktorantlarni xorijiy oliy ta’lim muassasalari va korporativ universitetlarga dars berish uchun hamkorlik doirasida yo‘naltirish.
 Akademiyani 2025-yilgacha rivojlantirishda Konsepsiya doirasida belgilangan vazifalarni bajarish orqali quyidagi natijalarga erishish ko‘zda tutilmoqda.
 Qurilish va ishga tushirish: 
 Akademiyaning masofaviy ta’lim tizimi va dasturiy kompleksining ishlashini ta’minlovchi Hisoblash markazini; 
 2021-yildan boshlab ikki yil ichida kamida 500 mutaxassislar tayyorlashni ta’minlaydigan Moliyaviy axborot texnologiyalar mutaxassislari maktabini ishga tushirish; 
 2023-yildan boshlab kunduzgi, kechki va masofaviy ta’limda kamida 1000 nafar bakalavr va magistrlarni qabul qilishni ta’minlovchi Xalqaro bank maktabini;
 2024-yildan boshlab yetakchi xorijiy biznes maktablari bilan hamkorlikda Executive MBA rahbarlarini o‘qitish dasturlari kampusini ishga tushirish;
 Akademiyaning xalqaro tan olinishini ta’minlash, nufuzli xalqaro tashkilotlarning talablariga javob beradigan biznes maktablarni ro‘yxatiga kiritish (Association of MBAs, European Council for Business Education va boshqalar); 
 2024-yilda kadrlar buyurtmachilari, talabalar, tinglovchilar, bitiruvchilar va xodimlarning qoniqish darajasini (NPS indeksi) 90 birlikkacha oshirish;
 bank va moliya sohasi rahbarlarining (shu jumladan hududlarda, birinchi navbatda, masofaviy va elektron ta’lim, qisqa muddatli kurslar va treninglar orqali) kamida 80 foizini qamrab olish darajasini ta’minlash;
 Akademiyaning kirish sinovlari natijalari bo‘yicha abituriyentlar va magistraturaga o‘qishga kirayotgan shaxslarning sifat darajasini 50 foizga oshirish; 
 2020 — 2025-yillar davomida kamida 150 ta ilmiy maqola va tadqiqot natijalarini xalqaro ma’lumotlar bazalarida indeksatsiya va iqtibos bilan nashr etishni ta’minlash;
 50 million AQSh dollardan kam bo‘lmagan endaument-jamg‘armani shakllantirish orqali Akademiya joriy faoliyatining 2025-yilgacha to‘liq o‘zini o‘zi moliyalashtirilishini ta’minlash.